Íslenska karlalandsliðið í fótbolta mætir Spáni í vináttulandsleik í kvöld. Landsliðsþjálfarinn segir að fyrst og fremst þurfi íslenska liðið að spila góðan varnarleik ætli það að eiga möguleika gegn jafn sterku liði og Spáni.
Íslenska liðið gerði 1-1 jafntefli á móti Finnlandi í fyrri leiknum á laugardag. Spænska liðið er þó talsvert sterkara en það finnska, enda í sjöunda sæti á styrkleikalista FIFA en Ísland situr í 60. sæti listans. Arnar Þór Viðarsson landsliðsþjálfari segir leik íslenska liðsins standa og falla með varnarleiknum.
Það er gott að spila á móti mjög góðum liðum
læra mikið og kannski svona sérstaklega varnarlega.
Sagði Arnar Þór Viðarsson. Tveir úrslitaleikir eru í umspili um sæti á HM karla í fótbolta í kvöld. Norður-Makedónía mætir Cristiano Ronaldo og félögum í Portúgal. Norður-Makedónar slógu út Evrópumeistara Ítalíu með dramatískum hætti í síðustu viku og geta með sigri í kvöld tryggt sér sæti á HM í Katar í lok árs. Í hinum leiknum mætast Svíþjóð og Pólland.
Þrír leikir voru í úrvalsdeild karla í körfubolta í gær. Tindastóll vann þá sinn sjötta leik í röð þegar liðið lagði Íslandsmeistara Þórs frá Þorlákshöfn 91-85. Þá vann Stjarnan stórsigur á Vestra 99-66, og Keflavík lagði Grindavík í grannaslag 78-70. Tindastóll fór með sigrinum upp í fimmta sætið með 26 stig, Stjarnan er í því sjötta með 24 stig og Keflavík er í þriðja sæti með 28 stig. Lokaumferð deildarninar verður spiluð á fimmtudag. Þá skýrist endanlega hvernig úrslitakeppnin raðast upp, og hvort það verður Njarðvík eða Þór frá Þorlákshöfn sem tryggir sér deildarmeistaratitilinn þetta árið.
